Gedig: alle eindes is volkome(Foto: Josh Felise/Unsplash.) Die volgende gedig is gekies vir publikasie in die AVBOB Poësiebiblioteek en word heruitgegee met die toestemming van die AVBOB Poësieprojek . Om dié biblioteek van meer as 18 000 gedigte in al 11 landstale te besigtig, klik hier. “alle eindes is volkome” deur Jennifer Pape die roete deur die karoo is mooi name en skaars windpompe toegeroesde plaashekke en brokkelende ysterkoppies in ŉ stofpad naby sutherland ry ek verby ŉ veld vol radiosatelliete simmetries gepak soos ŉ sonneblom en die lug ruik na kamferbos en die winter se laaste sneeu die ry op ry antennas luister na ontploffings van sterwende sonne soek na seine van lewe in die buitenste ruimte maar ek weet toeval bestaan nie dat daar nie ŉ dieper betekenis aan sterwend is al klink dit soos ster al na-aap die kroontjie op jou kop die spirale van ’n sterrestelsel en die draaie in ŉ skulp want alle eindes is volkome en vreemd soos atome